মালবিকা তখনও জানলায় দাঁড়িয়ে। ওর খুব কান্না পাচ্ছিল। এমনিতে ঘুম থেকে উঠেই মন খারাপ করে, এরকম ওর হচ্ছে গত পাঁচ মাস থেকেই। ঘুম থেকে উঠলেই বিক্রমের কথা মনে পড়ে। বিক্রম ওকে শেষবারের মতো নির্দয় অপমান করেছিল পাঁচ মাস হয়ে গেল। তারপর থেকে দু'জনের মধ্যে কোনো যোগাযোগ নেই। এরপর রাস্তাঘাটেও সে বিক্রমকে দেখতে পায়নি। এখন মালবিকার দিন কাটে বিক্রমের স্মৃতির সঙ্গে যুদ্ধ করে। সব থেকে বেশি যুদ্ধ করতে হয় ঘুম থেকে ওঠার পর। ঘুম ভাঙলেই বিক্রমের স্মৃতি। সারারাত যেন কোনো সাপের মতো ওর মাথার ভেতর কুণ্ডলী মেরে লুকিয়ে থাকে বিক্রম। মালবিকা জাগার সঙ্গে সঙ্গে দিনের প্রথম ছোবলটা দেয়। আজও দিল। কিন্তু আজ যেন বিষাক্ত স্মৃতিগুলোর সঙ্গে যুদ্ধ করার কোনো শক্তিই ওর নেই। আকাশের এরকম ঘোর কালো রূপটা মেয়েটাকে একেবারে অসহায় করে দিয়েছে। এই মুহূর্তে ওর খুব বিক্রমের কথা মনে পড়ছে। বিক্রমের ভালোবাসার কথা মনে পড়ছে। ওর সঙ্গে স্বল্পস্থায়ী প্রেমের দিনগুলোর কথা মনে পড়ছে। শেষ পর্যন্ত ওকে নির্দয় অপমান ও প্রত্যাখ্যান করার কথা মনে পড়ছে। একবার এরকমই কালো আকাশ ও তুমুল বৃষ্টির দিনে বিক্রম ওকে হঠাৎ ফোন করে বলেছিল, 'চলে এসো আমার মেসে।'